太平橋 (哈爾濱)

太平橋係位於哈爾濱嘅橋，喺道外區馬家溝河上，條橋連接兩岸嘅新濱街、太平大街。作爲週邊地區最早嘅橋，太平橋係附近一帶嘅地名來源，而家併入咗道外區嘅太平區個名就係源自呢條橋。

概況 
現時嘅太平橋總長39米，闊13.4米，其中兩邊人行道闊1.5米，橋面鋪方磚石而人行道鋪柏油路面，磚石面積386.1平方米，而人行道面積54.6平方米，橋上護欄係木造嘅，長40.9米。

太平橋南啲嘅位置度有東風橋，東風橋經常畀人誤會係太平橋，因爲而家東風橋取代咗太平橋交通要道嘅地位，於是呢條水泥橋攞咗風頭，畀人誤認做出名嘅太平橋。

史 
太平地區原本好荒涼，係墳地，當地歌仔唱死人重多過生人，後來有陸、劉、李、周四姓開荒，形成咗啲村。當時馬家溝河無橋又唔易過，每年開春積雪一融，河水暴漲就會切斷兩邊交通，分隔咗太平地區同傅家店，啲村民過去傅家店買嘢做嘢唔方便，於是攞條粗繩綁幾嚿木板做浮橋。

1908年，住喺阿什河東岸三棵樹屯嘅陸家第二代人陸廷禎發起募捐，用舊木樁、唔規則嘅木板喺馬家溝河下游度搭咗條簡易木橋。爲咗慶賀當地第一條橋，亦爲咗祈願出入平安、生活太平，唔使再受水災、瘟疫、官匪騷擾，啲人將條橋起名做太平橋。

1921年，濱江縣劃定圈河、太平橋一帶做商埠，於是逐漸演變出鎮墟，過橋嘅人越來越多，成爲緊要嘅交通節點。1929年個鎮起名做太平橋鎮，開始成爲地名。1933年太平橋地區由濱江劃畀哈爾濱管，設立太平區。

1959年，太平區政府根據啲人嘅意願，拆咗舊木橋，原地起新橋，即係而家嘅樣。遞年嘅1960年，南邊規模更大嘅東風橋落成，取代咗太平橋樞紐地位。

雖然太平區併入到道外區，但太平橋作爲地名重用緊。比如附近嘅街市太平橋菜市場，又比如太平橋火車站及太平橋地鐵站，其中地鐵站實質離東風橋更近，亦即啲人誤會嘅「太平橋」。

攷 

類:哈爾濱